Broj: 711-I-2351-P-316/22-02-24

Zagreb, 15. srpnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Sonje Čubranić, više stručne suradnice za pravne poslove u Općini Omišalj**,za davanjem očitovanja Povjerenstva,na 180. sjednici održanoj dana 15. srpnja 2022.g. daje sljedeće

**OČITOVANJE**

**Za tumačenje odredbe članka 4. stavka 5. ZSSI-a podnositeljica se upućuje da se obrati Ministarstvu pravosuđa i uprave, dok je situaciju potencijalnog sukoba interesa u kojoj se može naći član Općinskog vijeća Općine Omišalj kada bi odlučivao o poslovnim interesima poslovnih subjekata u svojem ili vlasništvu člana svoje obitelji te način postupanja u takvoj situaciji Općinsko vijeće dužno urediti etičkim kodeksom, sukladno članku 4. stavku 1. ZSSI-a.**

Obrazloženje

Zahtjev za očitovanjem Povjerenstva podnijela je Sonja Čubranić, viša stručna suradnica za pravne poslove u Općini Omišalj. U Povjerenstvu zahtjev je zaprimljen 04. srpnja 2022. godine pod poslovnim brojem 711-U-6483-P-316/22-01-1, povodom kojeg se vodi predmet broj P-316/22.

Člankom 3. stavkom 1. i 2. propisano je tko se sve smatra obveznikom ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje sukoba interesa, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica navodi da roditelj jednog člana Općinskog vijeća Općine Omišalj po potrebi izvršava određene radove za Općinu Omišalj, međutim ističe da se radi o manjim iznosima koji ne podliježu obvezi provođenja postupka nabave te da se stoga ne sklapa ugovor za izvršenje takve vrste posla, već da se posao naručuje putem narudžbenice, slijedom čega postavlja upit je li navedeni član Općinskog vijeća obvezan obavijestiti predstavničko tijelo o takvom odnosu svog roditelja s Općinom Omišalj. Također navodi da se po usvajanju proračuna Općina Omišalj provodi postupak jednostavne nabave, kojim ugovorom se povjeravaju određeni poslovi, nakon donošenja programa održavanja, najpovoljnijem ponuditelju. Zaključno postavlja upit, ukoliko član Općinskog vijeća po provedenom postupku nabave odlukom o odabiru bude izabran kao najpovoljniji ponuditelj te se s istim sklopi ugovor o održavanju po Programu održavanja u okviru Proračuna, je li se dužan izuzeti u slučaju donošenja izmjena proračuna, ako se izmjene odnose na taj Program.

Člankom 4. stavkom 1. ZSSI-a propisano je da su predstavnička tijela jedinica lokalne i područne (regionalne) samouprave dužna donijeti kodeks ponašanja koji se odnosi na članove predstavničkih tijela i sadrži odredbe o sprječavanju sukoba interesa, načinu praćenja primjene kodeksa, kao i o tijelu koje odlučuje u drugom stupnju o odlukama predstavničkog tijela o povredama kodeksa koji su u njegovoj nadležnosti. Stavkom 2. propisano je da ispunjenje obveze iz stavka 1. ovoga članka prati tijelo državne uprave nadležno za koordinaciju mjera za sprječavanje korupcije.

Člankom 4. stavak 5. ZSSI-a propisano je da je član predstavničkog tijela dužan pisanim putem obavijestiti predstavničko tijelo o stupanju u poslovni odnos poslovnih subjekata u njegovom vlasništvu i vlasništvu članova njegove obitelji s jedinicom lokalne i područne (regionalne) samouprave u kojoj obnaša dužnost člana predstavničkog tijela te s trgovačkim društvima i drugim pravnim osobama kojima je ta jedinica osnivač ili član.

Člankom 3. ZSSI-a određen je krug obveznika na koje se primjenjuju odredbe toga Zakona. Osim obveznika navedenih u stavku 1. toga članka, sukladno stavku 2. istog članka odredbe ZSSI-a primjenjuju se i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske.

Sukladno stavku 3. navedenog članka ZSSI-a odredbe toga Zakona primjenjuju se i na rukovodeće državne službenike koje imenuje Vlada Republike Hrvatske na temelju prethodno provedenog natječaja, i to u dijelu koji se odnosi na obvezu podnošenja imovinske kartice te izricanje sankcije.

Člankom 3. ZSSI-a nije propisano da bi članovi predstavničkih tijela jedinica lokalne i regionalne (područne) samouprave bili obveznici u smislu odredbi istog te ih stoga povodom obnašanja navedene javne dužnosti ne obvezuju odredbe toga Zakona.

U ovome se slučaju traži tumačenje kako treba postupiti član Općinskog vijeća Općine Omišalj ako bi se našao u sukobu interesa, odnosno kako postupiti ukoliko nastanu okolnosti koje su predviđene kao razlog obavještavanja u članku 4. stavku 1. ZSSI-a. Iz navedenog proizlazi da predmetni zahtjev nije postavljen u pogledu dvojbe koja bi bila povezana s obnašanjem dužnosti nekog obveznika iz članka 3. ZSSI-a.

Članovi predstavničkog tijela jedinice lokalne samouprave nisu obveznici u smislu odredbi ZSSI-a, te se stoga nasituaciju eventualnog sukoba interesa članova Općinskog vijeća Općine Omišalj ne primjenjuju odredbe navedenog Zakona.

Povjerenstvo utvrđuje da su izbor, sastav, nadležnosti te način obnašanja dužnosti člana predstavničkog tijela jedinice lokalne samouprave, kao druge javne dužnosti izvan kruga obveznika primjene ZSSI-a, propisani odredbama Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17., 98/19. i 144/20.) te Zakona o lokalnim izborima („Narodne novine“, broj 144/12., 121/16., 98/19., 42/20., 144/20. i 137/21.).

Stoga se za način postupanja, ako dođe do poslovnog odnosa Općine Omišalj s poslovnim subjektom u vlasništvu člana Općinskog vijeća ili člana njegove obitelji, upućuje podnositeljicu da se obrati Ministarstvu pravosuđa i uprave, koje tumači odredbe Zakona o lokalnoj i područnoj (regionalnoj) samoupravi i Zakona o lokalnim izborima.

Potencijalni sukob interesa u kojem se povodom obnašanja dužnosti može naći član Općinskog vijeća Općine Omišalj kada bi izravno ili neizravno odlučivao o poslovnim interesa poslovnih subjekata u svojem ili vlasništvu članova svoje obitelji te način postupanja u takvoj situaciji Općinsko vijeće dužno je urediti etičkim kodeksom, sukladno članku 4. stavku 1. ZSSI-a.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljica zahtjeva, putem e-maila
2. Objava na internetskoj stranici Povjerenstva
3. Pismohrana